獻題金鰲山
作者：呂從慶
朝代：唐

paragraphs: 金鰲騰騰高百丈，昔者曾遊東海浪。
女媧斷足奠坤輿，怒身化作安吳嶂。
骨肉雖變魂魄鮮，千秋萬古生雲烟。
閒花老樹滿馥郁，飛走異類爭蹁躚。
草堂熟對忽詫異，念在神僊廣遊戲。
琴高跨鯉如跨驢，初成乘龍較容易。
我今自號釣魚郎，絲綸倍比任公長。
願言活汝騎脚底，御風直造星辰傍。